title: Barana
text: Iste articlo tracta sobre as baranas que delimitan una finca u terreno a ran de suelo. Ta las baranas de balcons o escaleras, se veiga Barana (arquitectura).
  
  Una barana (de o latín <VARANDA, posiblement amprau de bella luenga celta) ye una estructura vertical de qualque cosa d'alto que s'emplega ta delimitar o perimetro de bell espacio y guardar-lo contra os intrusos, freqüentment en os exteriors, u ta privar que fuigan os animals que se mantiene zarraus en l'interior.
  
  As baranas gosan estar estructuras remanents. Se construyen de materials de buena duración, como metals; p. ex. o fierro u l'acero, y en bells casos son enclastadas por a parte d'abaixo sobre un muro baixo u bell calcil, o que cumple una doble función: d'una man dota de basamiento a la estructura, y de l'atra la fa mas dificil de socavar.
  
  Pueden estar de rellau, pero tamién de tela metalica sustentada sobre percullo de fusta u metal, en as suyas variants mas economicas. Un espacio cercau con baranas ye un barandau.
  
  Etimolochía 
  
  A parola «barana» cuenta con dos variants a dintro d'o dominio lingüistico de l'aragonés: «baranya» y «baranna». A primera s'ha documentau en a val de Tena, y a segunda diz que sería un localismo lexico d'as vals de Bielsa, a on que en l'actualidat a pronunciación d'o grupo -NN- se ye perdendo.
  
  Todas tres formas dimanan d'o latín <VARANDA, una parola con probable orichen celta. Manimenos, bells autors defensan que o etimo en latín ye una voz amprada de luengas indoiranicas, como o sanscrito.
  
  A reducción d'o grupo -ND- dende o latín ye un fenomeno freqüent en bellas parolas aragonesas. As formas con -n-, como barana, son normals en buena cosa de l'Alto Aragón, mientres que formas en as quals a -ND- ha evolucionau a -ny- gosan estar mas locals en l'aragonés actual. Por contra, as formas en as quals a -ND- ha evolucionau a -nn-, anque pueden haber estau mas freqüents y cheograficament distribuitas en o pasau, se troban recluidas quasi en exclusiva en qualques vals de o Pireneu central, como Bielsa, a val de Tella y puet estar que dica no fa guaires anyos, tamién en Chistau y belatros puestos d'a comarca de Sobrarbe.
  
  Manimenos, nian en os puestos a on que o grupo -ND- ha evolucionau y se muestra como -n- en «barana», os derivaus d'ista parola, como barandau u barandiello, tornan a presentar-lo. En puestos a on i dicen «baranna», por contra, se sole trobar derivaus con -nn-, con formas como «barannato» u simplament «baranato».
  
  Imáchens
  
  Se veiga tamién 
  Cleta
  Cletau
  Baranato
  Barana (arquitectura)
  Closa
  Sortilla
  Lata
  Percullo
  
  Referencias 
  
  Elementos arquitectonicos